**Sensorveiledning for IDE1104**

Eksamensoppgave, hjemmeeksamen tre dager H-2021

*Enten:*

**Oppgave 1**

Forestillinger om dødsriket. Velg minst to originaltekster fra pensum som beskriver et dødsrike og drøft disse i synkront og diakront perspektiv.

*Eller:*

**Oppgave 2**

Menneskesyn. Velg minst tre originaltekster fra pensum, hvorav minst to er fra ulike historiske epoker (antikken, middelalderen eller renessansen/reformasjonen), og drøft menneskesynet som kommer fram i disse tekstene i synkront og diakront perspektiv.

**Spesifikk sensorveiledning:**

Oppgave 1) Forestillinger om dødsriket.

Kandidaten står fritt til å velge originaltekster selv, men en god besvarelse tar hensyn til at noen tekster er mer relevante å bruke til å svare på oppgaven enn andre (f.eks. Homer, Vergil, Dante). En god oppgave viser at kandidaten har forstått de teoretiske begrepene synkront og diakront perspektiv.

Oppgave 2) Menneskesyn.

Utfordringen med denne oppgaven er å holde analytisk fokus ettersom oppgaven krever at kandidaten tar for seg minst tre originaltekster og minst to historiske epoker. En god besvarelse holder fokus på problemstillingen og evt spisser/presiserer oppgavens problemstilling. En god oppgave viser at kandidaten har forstått de teoretiske begrepene synkront og diakront perspektiv.

**Generell sensorveiledning:**

En god besvarelse er et faglig essay som besvarer den gitte oppgaven på en god måte,

og retter seg mot en akademisk leser som ikke er ekspert på temaet. Et slikt essay inneholder

en innledning som presenterer tematikken og kandidatens prosjekt, herunder en

problemformulering som presiserer den gitte oppgaven nærmere. I en god besvarelse er

problemformuleringen faglig relevant, begrunnet og presist formulert. Videre vil innledningen i en god besvarelse presentere essayets struktur (ev. avvik fra oppgavetekstens struktur, bør begrunnes), i tillegg til å presentere det primære kildematerialet (dvs. originaltekstene) for leseren. Innledningen i en god besvarelse bør også begrunne kandidatens valg av perspektiv, kildemateriale o.l.

I hoveddelen i en god besvarelse vil kandidaten veksle mellom å redegjøre,

tolke/analysere og diskutere/drøfte/sammenlikne. En god besvarelse vil inneholde både

parafraser i tillegg til direkte sitater (både lange og korte) fra originaltekstene, og

kommentarer/diskusjoner av sitatene. Videre vil hoveddelen i en god besvarelse også

inneholde metakommuniserende delinnledninger og delavslutninger/-konklusjoner/

-oppsummeringer slik at besvarelsen får en rød tråd. Det innebærer at oppgavens deler henger

sammen, at oppgaven har en helhetlig struktur og ikke bare består av mange deler som

behandler temaet på ulike måter.

En god besvarelse vil kontekstualisere originaltekstene, tematikken og

problemstillingen som behandles i essayet. I en god besvarelse vil kandidaten normalt benytte

både originaltekster og sekundærlitteratur, men bevarelsens viktigste kilder vil alltid være

originaltekstene (uansett om oppgaveteksten eksplisitt ber om det eller ikke). Kandidaten kan

om ønskelig trekke inn litteratur (både originaltekster og sekundærlitteratur) utover pensum,

men kan ikke velge bort pensumlitteratur.

Kandidaten vil i avslutningen i en god bevarelse oppsummere oppgavens

delkonklusjoner for deretter å konkludere i lys av problemformuleringen og det overordnete

prosjektet som ble gitt av oppgaveteksten.

I en god besvarelse vil alle originaltekstforfattere angis med leveår og originaltekster

angis med opprinnelig utgivelsesår. Kandidaten vil anvende nødvendige faguttrykk og

forklare disse begrepene første gang de anvendes.

I en god besvarelse vil kandidaten oppgi alle kildene som anvendes i tråd med fagets

konvensjoner (fotnoter som oppgir forfatterens navn, verkets tittel, og sidetall), og ha med en

alfabetisk ordnet litteraturliste hvor alle kildene angis fullstendig, som også må oppgi

oversetters navn. En god besvarelse viser at kandidaten behersker konvensjonene for å skille

mellom ulike typer kilder (artikkel i tidsskrift, monografi, artikkel i antologi). For kilder som

konvensjonelt bruker en annen type sidehenvisning enn sidenummer, vil kandidaten ha satt

seg inn i slike konvensjoner og anvende dem.

I en god besvarelse vil det fremgå at kandidaten behersker bruk av kursiv. En god

besvarelse vil ha et ryddig layout i tråd med fagets konvensjoner. Oppgaveteksten og

eventuell tittel plasseres øverst på første tekstside. En god besvarelse viser at kandidaten

behersker å skrive et essay på alminnelig godt og korrekt norsk.

En god besvarelse svarer på det den gitte oppgaveteksten spør om i lys av kandidatens

presiserte problemstilling.

Gode besvarelser oppfyller ovennevnte krav og gis karakteren C.

Hvis flere av ovennevnte krav ikke oppfylles vil besvarelsen anses som middels god (D) eller

svak (E). Hvis mange av de ovennevnte kravene ikke er oppfylt vil besvarelsen anses som for

dårlig til å kunne aksepteres (F).

Svært gode besvarelser (A eller B) vil i tillegg til ovennevnte krav vise selvstendighet,

refleksjon og originalitet. Svært gode besvarelser vil også reflektere teoretisk-metodisk over

problemformuleringen og/eller den tematiske kontekstualiseringen. Svært gode besvarelser

forholder seg bevisst til oversettelser og diskuterer om nødvendig bruk av norske ord for

utenlandske begreper og uttrykk (f.eks. *paideia*, *arete*, *virtu*); hvis oppgaven er basert på

nærlesing og kandidaten ikke behersker originalspråket, vil svært gode bevarelser

sammenlikne ulike oversettelser.

Det henvises videre til "karakterbeskrivelse for idéhistorie" på emnets nettside.

Sensorveiledning til skoleeksamen publiseres samtidig med sensuren.

Eksamensoppgave, hjemmeeksamen fire timer H-2021

1. Kjønn i antikken: Gi eksempler fra en eller flere originaltekster på pensum.
2. Plasser Augustins De civitate Dei (Guds by) inn i en politisk og religiøs kontekst.
3. Sentrale trekk i middelalderens kosmologi.
4. Renessanse og reformasjon, to sider av samme sak?
5. Tekst og kontekst i idéhistorie: Bruk en originaltekst fra pensum som utgangspunkt for drøfting.

**Sensorveiledning:**

Kandidaten skal velge ut og besvare tre (3) av disse oppgavene. Hver oppgave skal besvares med et kort essay. For at eksamen som helhet skal være bestått, må de tre besvarte oppgavene være bestått hver for seg.

Ved direkte sitat i teksten skal kandidaten oppgi presise referanser, f.eks. i parentes, med litteraturliste på slutten, men det er færre krav til korrekt formalia enn ved tredagerseksamen.

**Spesifikk**:

Oppgave 1: Oppgaven er åpent formulert, slik at den skal kunne løses på ulike måter. Det er en fordel dersom kandidaten virker bevisst på dette og viser evne til å avgrense fokus.

Oppgave 2: Det dreier seg her om å sette Augustins verk inn i en kontekst, synkront og/eller diakront. Formuleringen «politisk og religiøs» betyr ikke nødvendigvis at man må skrive om det politiske og religiøse respektivt, men kan omfatte både den realpolitiske konteksten for verket, verket som politisk filosofi/teologi og den mer spesifikt religiøse bakgrunnen.

Oppgave 3: Vekten bør her ligge på å få fram de sentrale trekkene. Hensikten er å demonstrere helhetsoverblikk heller enn detaljfokus. Det er en fordel om man også har blikk for spenningen/sammenføyningen mellom gresk-romersk vitenskap og kristen lære.

Oppgave 4: Her forventes det en drøfting, og at kandidaten vurderer for og imot påstanden. Besvarelsen bør reflektere over historiske, politiske, religiøse og intellektuelle forhold som er relevante for perioden, og hvordan disse kommer til uttrykk i henholdsvis renessansen og reformasjonen.

Oppgave 5: Her er det sentrale at kandidaten reflekterer over at dette er et teoretisk spørsmål. Originalteksten skal tjene som eksempel på en teoretisk drøfting, og ikke være gjenstand for drøftingen. Kandidaten bør vise forståelse for hva som ligger i kontekstbegrepet, og det er en fordel å trekke inn begrepene synkron og diakron i så måte.

**Generell**: En god besvarelse bruker relevante originaltekster som eksempler for å redegjøre presist og fokusert om det oppgaven spør etter. En god besvarelse har karakter av et lite essay, dvs. den er argumenterende og drøftende. En god besvarelse viser at kandidaten har faglig oversikt og faglige kunnskaper. En god besvarelse viser at kandidaten behersker å skrive et lite essay på alminnelig godt og korrekt norsk.

Gode besvarelser oppfyller ovennevnte krav og gis karakteren C.

Hvis flere av ovennevnte krav ikke oppfylles vil besvarelsen anses som middels god (D) eller

svak (E). Hvis mange av de ovennevnte kravene ikke er oppfylt vil besvarelsen anses som for

dårlig til å kunne aksepteres (F).

Svært gode besvarelser (A eller B) vil i tillegg til ovennevnte krav vise selvstendighet,

refleksjon og originalitet.